Document ID: 31990R0524

*****
ΚΑΝΟΝΙΣΜΟΣ (ΕΟΚ) αριθ. 524/90 ΤΗΣ ΕΠΙΤΡΟΠΗΣ
της 28ης Φεβρουαρίου 1990
για την τροποποίηση του κανονισμού (ΕΟΚ) αριθ. 2169/86 για τον καθορισμό των λεπτομερειών ελέγχου και πληρωμής των επιστροφών στην παραγωγή στους τομείς των σιτηρών και του ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 201/90 (2),
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς της ορύζης (3), όπως τροποποιήθηκε τελευταία από τον κανονισμό (ΕΟΚ) αριθ. 1806/89 (4),
τον κανονισμό (ΕΟΚ) αριθ. 1009/86 του Συμβουλίου της 25ης Μαρτίου 1986 για τον καθορισμό των γενικών κανόνων που εφαρμόζονται στις επιστροφές στην παραγωγή στους τομείς των σιτηρών και του ρυζιού (5), όπως τροποποιήθηκε τελευταία από τον κανονισμό (ΕΟΚ) αριθ. 2779/89 (6), και ιδίως το άρθρο 6,
Εκτιμώντας:
ότι ο κανονισμός (ΕΟΚ) αριθ. 2169/86 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 3076/89 (8), απαιτεί ο παραγωγός αμύλου και αιθεροποιημένου ή εστεροποιημένου αμύλου (κωδικός ΣΟ 3505 10 50) να συστήσει εγγύηση η οποία θα αποδεσμευθεί μόλις η αρμόδια αρχή λάβει την απόδειξη που πιστοποιεί ότι το προϊόν είτε χρησιμοποιήθηκε για την παραγωγή προϊόντων άλλων από εκείνα που απαριθμούνται στο παράρτημα Ι του εν λόγω κανονισμού είτε εξήχθη προς τρίτες χώρες ·
ότι ο κανονισμός (ΕΟΚ) αριθ. 28/90 της Επιτροπής (9) καθορίζει νέα κριτήρια κατατάξεως των εστεροποιημένων ή αιθεροποιημένων αμύλων με ισχύ από 1ης Μαρτίου 1990· ότι είναι αναγκαίο να προβλεφθούν ορισμένες διατάξεις που θα εγγυώνται ότι ο παραγωγός δεν χάνει την εγγύησή του λόγω των νέων κριτηρίων ούτε επωφελείται διπλής πληρωμής των επιστροφών και δεν χρησιμοποιεί ένα εισαγόμενο προϊόν με μικρότερο ποσοστό εισφοράς από τις τρίτες χώρες για την παραγωγή αμύλου στα πλαίσια του καθεστώτος της επιστροφής·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 7 παράγραφος 4 πρώτο εδάφιο του κανονισμού (ΕΟΚ) αριθ. 2169/86, μετά το στοιχείο «β) εξήχθη προς τρίτες χώρες», προστίθενται τα ακόλουθα εδάφια:
«Εντούτοις, όταν πρόκειται για επιστροφές που χορηγούνται για το προϊόν που υπάγεται στον κωδικό ΣΟ 3505 10 50 έως τις 28 Φεβρουαρίου 1990 συμπεριλαμβανομένης, ο παραγωγός θεωρείται ότι έχει μεταποιήσει το εν λόγω προϊόν σε άμυλο (κωδικοί ΣΟ 1108 11 00, 1108 12 00 και 1108 13 00) όταν το προϊόν έχει περιεκτικότητα σε ακετύλιο ίση η μεγαλύτερη από 0,25 %.
Στην περίπτωση αυτή και στην περίπτωση, επίσης, ενός προϊόντος που έχει περιεκτικότητα σε ακετύλιο ίση ή μεγαλύτερη από 0,25 % και έχει εισαχθεί από μια τρίτη χώρα πριν από την 1η Μαρτίου 1990, ο εν λόγω παρασκευαστής δεν θα επωφεληθεί των επιστροφών εάν το εν λόγω προϊόν χρησιμοποιήθηκε ως πρώτη ύλη για την παρασκευή ενός επιλέξιμου προϊόντος.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Φεβρουαρίου 1990.

Labels: 17
6